काठमाडौं : तिनाउ विकास बैंकले लिलामीमा बिक्री खुला गरेको सर्वसाधारण समूहको ३१ हजार ४९७.५१ कित्ता सेयर भर्ने आज (मंगलबार) अन्तिम दिन हो । लगानीकर्ताले यो सेयरमा न्यूनतम १०० रुपैयाँलाई आधार मानेर त्यसभन्दा बढी भाउ राखेर निवेदन दिनुपर्नेछ । यसअघि तिनाउले वैशाख १९ देखि जेठ २२ गतेसम्म ११ लाख ९४ हजार ७९६.०९ कित्ता हकप्रद सेयर बिक्री खुला गरेको थियो । त्यस समयभित्र आवश्यकता अनुसार हकप्रद सेयर नबिकेपछि बैंकले सर्वसाधारण समूहमा बाँकी रहेको सेयर अहिले लिलामीमा ल्याएको हो । तिनाउ विकास बैंकको केन्द्रीय कार्यालय बुटलव र सिद्धार्थ क्यापिटल लिमिटेड नारायणचौर नक्साल काठमाडौंंमा पुग्ने गरी आवेदन फारम बुझाउनुपर्नेछ ।
